**De-acum s-a dus...**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aseară, de pe-o creangă-naltă din cais,

S-a dus şi cea din urmă frunză

Şi am rămas la geamul meu cu-o pânză

Pictată parcă-n cel mai negru vis.

Nu ştiu nici când s-au ridicat cocorii,

Spre ţări mai calde să se ducă-n zbor,

Lăsând atât pustiu în urma lor

Pe-un cer pe care mai zăreşti doar norii.

În falduri grele se aşterne ceaţă deasă,

De nu mai ştii dacă e zi sau noapte,

Iar croncănitul ciorilor, departe,

Parcă-ţi aduce sumbre prevestiri acasă.

Aş vrea să pot să fac cumva, printr-o magie,

Cât ai clipi să trecem peste iarnă

Şi-n locul norilor ce fulgii vor să-i cearnă

Natura, cu-al ei verde crud, să-nvie.